Lescha davart las valitaziuns uffizialas d'immobiglias (LVI)    850.100   Lescha davart las valitaziuns uffizialas d'immobiglias (LVI)  dals 07-12-2016 (versiun dals 01-01-2018)  Il cussegl grond dal chantun Grischun,  sa basond sin l'art. 31 da la constituziun chantunala, suenter avair gì invista da la missiva da la regenza dals 6 da settember 2016,  concluda:  1. Disposiziuns generalas  Art.  1 Object 1 Questa lescha regla la realisaziun da las valitaziuns uffizialas d'immobiglias en il   chantun Grischun.  Art.  2 Cumpetenza ed incumbensa 1 L'uffizi  per  la  valitaziun  d'immobiglias  (uffizi)  è  il  post  spezialisà  per  las  valitaziuns uffizialas. El procura per ina valitaziun correcta ed unitara dals objects  che vegnan designads en questa lescha. Per quest intent relascha el directivas. 2 Sin dumonda po l'uffizi far expertisas da valitaziun.  Art.  3 Obligaziun da cooperar 1 Las  proprietarias  ed  ils  proprietaris,  en  cas  da  proprietad  en  condomini  er  l'administraziun,  sco  er  las  autoritads  ston  cooperar  sin  dumonda  da  l'uffizi   gratuitamain tar l'elavuraziun da las valitaziuns. 2 En  cas  d'ina  inspecziun  sto  vegnir  dada  a  las  valitadras  ed  als  valitaders  la   pussaivladad d'entrar en tut ils locals. 3 Tgi che difficultescha ina valitaziun uffiziala, sto surpigliar ils custs che resultan da  quai. 4 En cas da valitaziuns da revisiun e sin dumonda da l'uffizi  ston las vischnancas  metter a disposiziun gratuitamain localitads adattadas en lur vischnanca.  * tabellas da las modificaziuns a la fin dal relasch   1     850.100    Art.  4 Retratga da datas 1 Sin dumonda da l'uffizi  ston vegnir  messas  a disposiziun gratuitamain las datas  ch'èn necessarias per exequir questa lescha. 2 Las vischnancas infurmeschan immediatamain l'uffizi davart collaudaziuns fatgas. 3 Ils  uffizis dal register funsil annunzian a l'uffizi las midadas da maun entaifer 1   mais suenter lur inscripziun en il register principal. 4 L'uffizi  po  retrair  las  datas  ch'èn  relevantas  per  ademplir  sias  incumbensas  da  l'assicuranza d'edifizis dal Grischun, da l'administraziun da taglia e dals uffizis dal  register funsil.  Art.  5 Consegna da datas 1 L'uffizi  trametta  las  valitaziuns  a  las  proprietarias  ed  als  proprietaris,  a  las  vischnancas ed a l'administraziun chantunala da taglia. 2 L'uffizi trametta a l'assicuranza d'edifizis dal Grischun, als uffizis dal register funsil   sco  er  als  uffizis  chantunals  las  datas  ch'èn  necessarias  per  ademplir  lur  incumbensas. 3 Questas  valitaziuns  e  questas  datas  pon  vegnir  messas  a  disposiziun  als  posts   autorisads sin palpiri u en ina procedura d'invista electronica.  Art.  6 Invista da las actas 1 Las adressatas ed ils adressats da la valitaziun han il dretg da prender invista da las  actas da valitaziun,  uschenavant  che nagins interess publics impurtants  u interess  privats degns da vegnir protegids na s'opponan a quai. 2 Igl  è  permess  da  conceder  invista  da  las  actas  e  da  dar  infurmaziuns  a  terzas   persunas, sche quellas pon far valair in interess giustifitgà.  Art.  7 Organisaziun 1 L'uffizi  è  organisà  en  moda  decentrala.  La  regenza  fixescha  ils  lieus  da   staziunament.  2. Valitaziuns uffizialas  Art.  8 Definiziun e valurs 1 Valitaziuns uffizialas èn las valurs che l'uffizi dispona per ils objects da valitaziun. 2 Las suandantas valurs ston vegnir eruidas: a) la valur da nov; b) la valur actuala; c) la valur da locaziun; d) la valur da rendita; e) la valur commerziala.  2       850.100   3 En  cas  d'objects  da  valitaziun  che  n'èn  –  tenor  regulaziuns  spezialas  –  betg  suttamess ad ina taxaziun vegnan eruidas mo la valur da nov e la valur actuala. 4 En cas da stabiliments essenzials da la producziun, dal transport e da la repartiziun  d'energia sco er en cas d'implants da transport vegnan eruidas las valurs da rendita e  las valurs commerzialas per unitad economica.  Art.  9 Objects da valitaziun 1 A norma da questa lescha vegnan valitads: a) bains  immobigliars  en  il  senn  da  l'artitgel  655  dal  cudesch  civil  svizzer   (CCS)1); b) edifizis che n'èn betg ina part integrala d'in bain immobigliar; c) objects ed indrizs che n'èn betg ina part integrala d'in edifizi, che ston dentant    vegnir  assicurads  cun  l'edifizi  tenor  l'ordinaziun  tar  la  lescha  davart  l'assicuranza d'edifizis dal chantun Grischun2);  d) parts integralas ed accessoricas da manaschis commerzials ed industrials; e) dretgs parzials vi d'associaziuns dal dretg chantunal.  Art.  10 Princips per eruir las valurs 1 Las  valurs  ston s'orientar  al  martgà.  Resalvadas  restan las  valitaziuns  tenor  ils   alineas 2 fin 4. 2 Las valurs da rendita e las valurs commerzialas da stabiliments essenzials da la  producziun, dal transport e da la repartiziun d'energia sco er d'implants da transport   vegnan eruidas sin fundament da datas posteriuras, independentamain da la valur da  martgà actuala. 3 Per  eruir  la  valur  da  rendita  da  bains  immobigliars  agriculs  vala  l'instrucziun  respectiva da la confederaziun. 4 L'influenza da dretgs d'abitar e da giudida sin la valur d'objects da valitaziun na  vegn betg resguardada per eruir las valurs.  Art.  11 Tips da valitaziun 1. dumonda cun obligaziun da valitaziun  1 Las  proprietarias  ed  ils  proprietaris  èn  obligads  d'inoltrar  ina  dumonda  da  valitaziun a l'uffizi immediatamain suenter ch'il project è terminà, sch'igl èn avant  maun ils suandants causals: a) en cas d'investiziuns essenzialas; b) en cas da partiziuns da bains immobigliars, nua ch'i vegnan repartids edifizis    sin plirs bains immobigliars; c) en cas da la transfurmaziun en proprietad en condomini u en cumproprietad   cun in urden d'utilisaziun e d'administraziun.  1) CS 210 2) DG 830.110   3   http://db.clex.ch/link/Bund/210/rm http://www.gr-lex.gr.ch/data/830.110/rm   850.100    2 Sch'i  na  vegn  betg  inoltrada  ina  dumonda,  vegn  fatga  la  valitaziun  d'uffizi,  incassond ils custs ordinaris e supplementars.  Art.  12 2. dumonda senza obligaziun da valitaziun 1 Las  proprietarias  ed  ils  proprietaris,  l'assicuranza  d'edifizis  dal  Grischun,  las  vischnancas sco er las autoritads chantunalas e communalas da taglia pon pretender  da tut temp en scrit e sin agens custs ina valitaziun.  Art.  13 3. valitaziun da revisiun 1 Las valitaziuns dals objects da valitaziun surbajegiads vegnan per regla revedidas  d'uffizi  mintga 10 onns, e quai vischnanca per vischnanca. Exceptads da quai èn  objects cun valitaziuns ch'èn main che 3 onns veglias.  Art.  14 Valitaziun da bains immobigliars da la confederaziun 1 Bains immobigliars en proprietad da la confederaziun svizra vegnan valitads mo  sin dumonda.  Art.  15 Communicaziun 1 La  valitaziun  e  l'eventual  quint  da  taxas  tenor  ils  artitgels  16  e  17  vegnan  communitgads  a  las  proprietarias  ed  als  proprietaris  en  furma  d'ina  disposiziun  contestabla. 2 En cas da proprietad en condomini vegnan relaschadas las suandantas disposiziuns: a) en cas da l'emprima valitaziun:  1. a  las  proprietarias  ed  als  proprietaris:  disposiziun  cun  la  valur  da  locaziun, cun la valur da rendita e cun la valur commerziala,  2. a l'administraziun: disposiziun davart la valur da nov e davart la valur  actuala, resumaziun da tut ils bains immobigliars sco er il quint da taxas   davart l'entira proprietad en condomini;  b) en cas da proximas valitaziuns: 1. a  las  proprietarias  ed  als  proprietaris:  disposiziun  cun  la  valur  da   locaziun,  cun la  valur  da rendita  e cun la  valur  commerziala  sco er  l'eventual quint da taxas,  2. a l'administraziun: disposiziun davart la valur da nov e davart la valur  actuala, resumaziun da tut ils bains immobigliars sco er l'eventual quint  da taxas davart la part generala.  3 Las  valitaziuns  vegnan  tramessas  a  l'assicuranza  d'edifizis  dal  Grischun,  a  las  vischnancas, als uffizis dal register funsil, a l'administraziun chantunala da taglia sco  er  ad  ulteriurs  uffizis  chantunals,  sche  quels  dovran  ellas  per  ademplir  lur  incumbensas. Eventuals quints resultan tenor ils artitgels 16 fin 18.  4       850.100   3. Taxas e parts dals custs  Art.  16 En general 1 Ils  custs da las valitaziuns uffizialas  vegnan cuvrids  tras taxas e tras parts dals   custs. 2 Ils custs da las valitaziuns sin dumonda vegnan cuvrids tras taxas che van a quint   da las proprietarias e dals proprietaris ubain da las petentas e dals petents. 3 Ils custs da las valitaziuns da revisiun vegnan cuvrids tras: a) parts dals custs da l'assicuranza d'edifizis dal Grischun e da l'administraziun   chantunala da taglia; b) taxas da las vischnancas; c) taxas  da  las  proprietarias  e  dals  proprietaris,  sch'igl  èn  vegnidas  fatgas   investiziuns essenzialas. 4 Sin basa d'in  quint dals custs fixescha  la regenza las tariffas  per las taxas e la   degressiun da las taxas.  Art.  17 Taxas da las proprietarias e dals proprietaris sco er da las petentas e  dals petents  1 Las taxas che las proprietarias ed ils proprietaris sco er las petentas ed ils petents   ston  pajar  importan  minimalmain  150  francs  e  maximalmain  25 000  francs  per  mintga  object  da valitaziun.  En cas  da proprietad en condomini  importa  la  taxa  minimalmain  30  francs  e  maximalmain  25 000  francs  per  mintga  object  da  valitaziun. 2 Las taxas vegnan calculadas sco suonda: a) maximalmain 1,7 promils da la valur da nov en cas da:  1. l'emprima valitaziun, 2. dumondas senza obligaziun da valitaziun;  b) maximalmain 1,7 promils da l'import impundì en cas da: 1. investiziuns tar dumondas cun obligaziun da valitaziun, 2. valitaziuns da revisiun cun investiziuns;  c) maximalmain 1,4 promils da la valur da nov: 1. sche mo la valur da nov e la valur actuala vegnan eruidas (art. 9 al. 2), 2. en cas da partiziuns essenzialas da bains immobigliars;  d) maximalmain 0,3 promils da la valur da nov en cas d'ina transfurmaziun en: 1. proprietad en condomini, 2. cumproprietad cun urden d'utilisaziun e d'administraziun, 3. dretg da construcziun.  3 En cas d'objects da valitaziun en dretg da construcziun vegn adossada a la donatura  u  al  donatur  dal  dretg  da  construcziun  ina  taxa  da  150  francs  per  l'emprima   valitaziun. En cas d'ulteriuras dumondas da la donatura u dal donatur dal dretg da  construcziun vegn incassada la taxa tenor il temp impundì. Da la retschavidra u dal  retschavider dal dretg da construcziun vegnan incassadas las taxas tenor l'alinea 2.   5     850.100    4 Per expertisas da valitaziun sco er per valitaziuns uffizialas d'objects da valitaziun  betg surbajegiads vegn la facturaziun fatga tenor la lavur impundida. 5 Sche l'obligaziun da cooperar n'è betg vegnida observada en moda suffizienta, pon  ils custs supplementars vegnir mess a quint ultra da las taxas ordinarias.  Art.  18 Taxas e parts dals custs d'ulteriurs retschaviders da prestaziuns 1 Tranter ils trais retschaviders da prestaziuns che vegnan menziunads qua sutvart   vegn prendida en mira la suandanta clav da repartiziun dals custs: a) 50 pertschient per l'assicuranza d'edifizis dal Grischun; b) 25 pertschient per las vischnancas; c) 25 pertschient per l'administraziun chantunala da taglia. 2 En cas da valitaziuns da revisiun incassescha l'uffizi da las vischnancas ina taxa da   maximalmain 0,15 promils da la valur da nov. 3 L'uffizi  incassescha parts dals custs da l'assicuranza d'edifizis dal Grischun e da  l'administraziun chantunala da taglia. Questas parts dals custs cuvran la fin da l'onn  il  saldo  avert  da  la  calculaziun  dals  custs  da  l'uffizi.  La  part  dals  custs  da  l'assicuranza d'edifizis dal Grischun per valitaziuns da revisiun na dastga en quest  connex  betg  surpassar  0,3  promils  da  la  valur  da  nov.  La  part  dals  custs  da  l'administraziun chantunala da taglia per valitaziuns da revisiun na dastga en quest  connex betg surpassar 0,15 promils da la valur da nov.  4. Protecziun giuridica  Art.  19 Protesta 1 Las  proprietarias  ed  ils  proprietaris  u  –  en  cas  da  proprietad  en  condomini  –   l'administraziun per l'immobiglia entira èn autorisads da far protesta en scrit cunter  la  valitaziun e cunter  il  quint  da taxas tar  l'uffizi,  e quai entaifer  30 dis  dapi la   communicaziun. 2 La  protesta  sto  cuntegnair  ina  proposta  ed  ina  motivaziun.  Ella  sto  vegnir  suttascritta ed inoltrada cun agiuntar ils meds da cumprova disponibels. 3 Sch'ina protesta na satisfa betg a las pretensiuns legalas u sch'ella è redigida en ina  furma  incunvegnenta,  sch'ella  n'è  betg  legibla  u  sch'ella  è  senza  basegn  memia  voluminusa,  vegn  fixà  in  termin adequat per  rectifitgar  la  mancanza,  e  quai cun  smanatschar ch'i na vegnia uschiglio betg entrà en l'inoltraziun.  Art.  20 Recurs 1 Cunter  la  decisiun  da  protesta  da  l'uffizi  poi  vegnir  fatg  recurs  en  scrit  tar  la  dretgira administrativa, e quai entaifer 30 dis dapi sia communicaziun.  6       850.100   5. Disposiziuns finalas  Art.  21 Proceduras da valitaziun pendentas, taxas e parts dals custs 1 Per proceduras da valitaziun ch'èn gia  instradadas il  mument  che questa lescha   entra en vigur vala il suandant: a) valitaziuns  sin dumonda  vegnan  manadas a  fin  materialmain  e formalmain   tenor il dretg vertent; b) valitaziuns  da  revisiun  dal  quart  turnus  da revisiun  vegnan  manadas  a  fin    materialmain e formalmain tenor il dretg vertent. 2 Las taxas e las parts dals custs vegnan incassadas tenor il dretg nov er en cas da   proceduras da valitaziun pendentas. Unicamain en cas da valitaziuns da revisiun dal  quart turnus da revisiun vegnan las parts dals custs messas a quint a las vischnancas   tenor il dretg vegl.  Art.  22 Communicaziun da las disposiziuns da valitaziun en cas da  proprietad en condomini  1 Las disposiziuns en cas  da proprietad en condomini  tenor l'artitgel  15 alinea 2  vegnan communitgadas pir cun l'introducziun da la nova software da valitaziun. Fin  lura vegnan las disposiziuns communitgadas tenor il dretg vegl.  Art.  23 Valitaziun da revisiun en cas da stabiliments da la producziun, dal  transport e da la repartiziun d'energia  1 L'emprima valitaziun da revisiun tar stabiliments da la producziun, dal transport e  da la repartiziun d'energia tenor il dretg nov vegn fatga l'onn 2019. En quest connex  vegni sa basà tar las datas posteriuras sin ils resultats da gestiun dals onns da gestiun   2008/2009 fin 2017/2018 respectivamain 2009 fin 2018.   7     850.100    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 07-12-2016 01-01-2018 relasch emprima versiun 2017-034  8       850.100   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 07-12-2016 01-01-2018 emprima versiun 2017-034   9    	1. Disposiziuns generalas 	Art. 1 Object 	Art. 2 Cumpetenza ed incumbensa 	Art. 3 Obligaziun da cooperar 	Art. 4 Retratga da datas 	Art. 5 Consegna da datas 	Art. 6 Invista da las actas 	Art. 7 Organisaziun  	2. Valitaziuns uffizialas 	Art. 8 Definiziun e valurs 	Art. 9 Objects da valitaziun 	Art. 10 Princips per eruir las valurs 	Art. 11 Tips da valitaziun 1. dumonda cun obligaziun da valitaziun 	Art. 12 2. dumonda senza obligaziun da valitaziun 	Art. 13 3. valitaziun da revisiun 	Art. 14 Valitaziun da bains immobigliars da la confederaziun 	Art. 15 Communicaziun  	3. Taxas e parts dals custs 	Art. 16 En general 	Art. 17 Taxas da las proprietarias e dals proprietaris sco er da las petentas e dals petents 	Art. 18 Taxas e parts dals custs d'ulteriurs retschaviders da prestaziuns  	4. Protecziun giuridica 	Art. 19 Protesta 	Art. 20 Recurs  	5. Disposiziuns finalas 	Art. 21 Proceduras da valitaziun pendentas, taxas e parts dals custs 	Art. 22 Communicaziun da las disposiziuns da valitaziun en cas da proprietad en condomini 	Art. 23 Valitaziun da revisiun en cas da stabiliments da la producziun, dal transport e da la repartiziun d'energia   		2018-06-06T05:21:04+0200 	"7001 Chur" 	"Gesetzessammlung Kanton Graubünden"